Efter pinse kan elever på Aalborg Katedralskole og Aalborg Handelsskole se frem til at få en PCR-test direkte på deres uddannelsessted, når de møder. Region Nordjylland har valgt at sætte ekstraordinært ind med testindsats direkte på de aalborgensiske ungdomsuddannelser efter en stigende smitte, særligt blandt de unge. -	Vi ved, hvor smitten er, og nu sætter vi ekstra sejl til for at få brudt alle smittekæderne. PCR-testen er mere præcis end hurtigtesten, og den her indsats skal ses som et supplerende tiltag, hvor uddannelsernes egen kontinuerlige testning med hurtigtest stadig udgør rygraden i indsatsen, siger Jacob Bertramsen, der er kontorchef i Sundhedsplanlægning i Region Nordjylland. I alt er 73 procent af de smittede i Aalborg Kommune mellem 10 og 29 år, og kommunen indtager lige nu en 9. plads på listen over kommuner med højeste smittetryk. Det oplyser Region Nordjylland på Twitter: Regionen er i dialog med andre institutioner i kommunen for at undersøge mulighederne for, at disse også kan blive en del af testkaravanen. Nyt teststed i Brovst Samlet set er smitten stigende i hele Region Nordjylland, men det er særligt Aalborg og Brovst, der skiller sig negativt ud. Lige nu er Brovst Sogn nedlukket, og alle i Brovst Sogn anbefales at lade sig teste. Regionen har derfor fredag åbnet et hurtigteststed i Idrætshallen i Brovst. Teststedet er åbent fra 9-21 indtil mandag. Tirsdag er der åbent fra 9 til 12, og der kræves ikke tidsbestilling. Der er tale om en hurtigtest med de korte podepinde i næsen. Der er også mulighed for at få en PCR-test i Brovst, men her kræver det tidsbestilling på coronaproever.dk.

Referat:
Aalborg og Brovst oplever lige nu en stigning i antallet af smittede med coronavirus. I Aalborg drejer det sig særligt om de unge i aldersgruppen 15 til 19 år, og derfor igangsætter regionen nu ekstra testtiltag på ungdomsuddannelser.